O‘zbekiston Respublikasi Prezidenti vazifasini bajaruvchi Shavkat Mirziyoyevning Islom hamkorlik tashkiloti Tashqi ishlar vazirlari kengashi 43-sessiyasining ochilish marosimidagi nutqi

18.10.2016
Bismillahir Rohmanir Rohiym.
Muhtaram Rais janoblari!
Janobi oliylari, hurmatli vazirlar va delegatsiyalar rahbarlari!
Xonimlar va janoblar!
Assalomu alaykum va rohmatullohi va barakatuhu.
Avvalo, siz, aziz mehmonlarni, Islom hamkorlik tashkilotiga a’zo davlatlar va kuzatuvchi maqomiga ega mamlakatlar delegatsiyalari rahbarlari, xalqaro tashkilotlar vakillarini, Islom hamkorlik tashkiloti Tashqi ishlar vazirlari kengashi 43-sessiyasining barcha ishtirokchilarini O‘zbekiston zaminida qutlash va sizlarga samimiy hurmatimni bildirishga ijozat bergaysizlar.
Bugungi kunda koʻp tomonlama hamkorlik boʻyicha eng nufuzli va yirik institutlardan biri boʻlgan Islom hamkorlik tashkilotining ushbu muhim anjumanini oʻtkazish uchun O‘zbekiston poytaxti – Toshkent tanlangani uchun chin dildan minnatdorlik bildiramiz.
Ushbu sessiya muqaddas islom qadriyatlarini asrab-avaylash va rivojlantirish, musulmon xalqlari oʻrtasida hamjihatlikni mustahkamlash, barqaror taraqqiyotni ta’minlash, tashkilotga a’zo mamlakatlar xalqlarining rivojlanishi va farovonligiga koʻmaklashishdek ezgu maqsadlarga erishish yoʻlida muhim qadam boʻlishiga ishonamiz.
Mazkur forumga tayyorgarlik doirasida erishilgan oʻzaro hamkorlik natijalaridan mamnunmiz. Bu borada Bosh kotibiyat va shaxsan uning rahbari janob Iyad Madaniy, tashkilotga a’zo davlatlar tomonidan amalga oshirilgan samarali ishlarni, bunda hamjihatlik va hamkorlik ruhi namoyon boʻlganini yuksak qadrlaymiz.
«Ta’lim va ma’rifat – tinchlik va bunyodkorlik sari yoʻl» mavzusi 43-sessiya kun tartibining asosiy gʻoyasi etib belgilangani chuqur ramziy ma’noga ega. Bu gʻoya «Beshikdan qabrgacha ilm izla» degan mashhur hadisga hamohangdir. Ushbu mavzu katta hayotiy tajribaga ega boʻlgan, buyuk davlat arbobi sifatida uzoqni koʻra oladigan O‘zbekiston Respublikasining Birinchi Prezidenti Islom Karimov tomonidan, Alloh u kishini rahmatiga olsin, dunyo xalqlari, oʻz xalqi taqdiri, bugungi murakkab sharoitda muqaddas dinimizning ahamiyati haqidagi chuqur mulohazalar natijasi sifatida taklif etilgan edi.
Dunyo shiddat bilan oʻzgarib, barqarorlik va xalqlarning mustahkam rivojlanishiga raxna soladigan turli yangi tahdid va xavflar paydo boʻlayotgan bugungi kunda ma’naviyat va ma’rifatga, axloqiy tarbiya, yoshlarning bilim olish, kamolga yetishga intilishiga e’tibor qaratish har qachongidan ham muhimdir.
Aynan ta’lim va ma’rifat bashariyat farovonligining asosiy omillaridan hisoblanadi, insonlarni ezgulikka da’vat etadi, saxovatli, sabr-qanoatli boʻlishga undaydi. Muqaddas islom dinimiz bizga aynan shuni oʻrgatadi.
Bunday yondashuv – davr talabidir.
Hurmatli sessiya ishtirokchilari!
«Ta’lim va ma’rifat – tinchlik va bunyodkorlik sari yoʻl» shiori Islom hamkorlik tashkilotining bugungi anjumani mavzusi etib belgilangani bejiz emas.
Negaki, mazkur anjuman sizu bizning buyuk ajdodlarimiz kindik qoni toʻkilgan O‘zbekiston zaminida boʻlib oʻtmoqda.
Imom Buxoriy, Burhoniddin Margʻinoniy, Iso va Hakim Termiziylar, Mahmud Zamaxshariy, Muhammad Qaffol Shoshiy, Bahouddin Naqshband, Xoja Ahror Valiy, Muhammad Xorazmiy, Ahmad Fargʻoniy, Abu Rayhon Beruniy, Abu Ali ibn Sino, Mirzo Ulugʻbek, Alisher Navoiy va boshqa koʻplab daholar nomi nafaqat islom, ayni vaqtda jahon sivilizatsiyasi tarixida haqli ravishda oltin harflar bilan bitilgan.
Islom olamida Paygʻambarimiz Muhammad alayhissalom hadislari toʻplamining ishonchli manbai deb e’tirof etilgan «Al-jomi’ as-sahih» toʻplami «barcha muhaddislar ustozi» boʻlmish Imom Buxoriyning koʻp yillik fidokorona izlanishlari samarasidir. O‘n ikki asrdirki, ushbu asar ahamiyatiga koʻra, muqaddas Qur’ondan keyin islom dini haqidagi ikkinchi ishonchli yozma manba boʻlib qolmoqda. Nafaqat bizning yurtimiz, balki boshqa mamlakatlardan ham minglab, millionlab musulmonlar bu tabarruk zot tugʻilgan Buxoroi sharifga borish va uning Samarqanddagi qabrini ziyorat qilishga intilishi bejiz emas, albatta.
X asrda samarqandlik mutafakkir, «Imom al-Xuda» (Hidoyat yoʻlining imomi) deb shuhrat qozongan Abu Mansur Moturidiy tomonidan asos solingan Moturidiya ta’limoti butun islom olamida keng tarqalgan.
Moturidiya ta’limoti ilm egallash jarayonida bagʻrikenglik gʻoyasi asosida inson aql-zakovatining oʻrni va ahamiyatiga yuksak e’tibor qaratadi. Bu oʻz navbatida ushbu ta’limotning keng ommalashuvida muhim oʻrin tutgan. Bunday gʻoyalarga bugungi kunda ham insoniyat katta ehtiyoj sezmoqda.
Buyuk tarixda hech narsa izsiz ketmaydi. U xalqlarning qonida, tarixiy xotirasida saqlanadi va amaliy ishlarida namoyon boʻladi. Shuning uchun ham u qudratlidir. Tarixiy merosni asrab-avaylash, oʻrganish va avlodlardan avlodlarga qoldirish davlatimiz siyosatining eng muhim ustuvor yoʻnalishlaridan biridir.
Yangi tahdidlar, jumladan, “ommaviy madaniyat” xavfi va boqimandalik kayfiyati paydo boʻlayotgan, odob-axloq, qadriyatlarning yoʻqolish xavfi yuzaga kelayotgan hozirgi globallashuv sharoitida bu gʻoyat muhim ahamiyat kasb etmoqda.
Shu sababli, mening fikrimcha, inson ma’naviy olami, xalqlar madaniyatini belgilaydigan manbalarni asrab-avaylash va boyitish bugungi kunda har qachongidan ham muhimdir.
Azaliy qadriyatlarimiz va axloqiy fazilatlarni oʻzida mujassam etgan muqaddas dinimizni asrash va qadrlash har birimizning sharafli burchimizdir. Islom – haqiqatni anglash demakdir, u odamzotni ezgu amallarni bajarishga undaydi, har birimizni yaxshilik va tinchlikka chorlaydi, haqiqiy inson boʻlishni oʻrgatadi.
Biz Islom dinidan zoʻravonlik va xunrezlik maqsadlarida foydalanishga urinayotgan kimsalarni keskin qoralaymiz va ular bilan hech qachon murosa qila olmaymiz. Muqaddas dinimizni doimo himoya qilamiz.
Xalqimiz ateistik mustabidlikdan ozod boʻlgandan keyin, mustaqillik yillarida O‘zbekistonda ajdodlarimizning muqaddas dini boʻlgan islomning jamiyatimizdagi oʻrnini qayta tiklash boʻyicha ulkan ishlar amalga oshirildi.
1999-yil Toshkentda Markaziy Osiyoda birinchi Islom universiteti ochildi. Mamlakatimizda 10 ta diniy ta’lim muassasasi, jumladan, Toshkent islom instituti, 9 ta oʻrta maxsus oʻquv yurti faoliyat koʻrsatmoqda. Ularning ikkitasi xotin-qizlar oʻquv muassasasidir.
Ana shu ta’lim maskanlari orasida XVI asrda bunyod etilib, mamlakatimizda ilm-fanni keng yoyishga xizmat qilgan Buxorodagi Mir Arab va Toshkentdagi Koʻkaldosh madrasalari bor.
Etmish yil hukm surgan kommunistik tuzum davrida O‘zbekistondan bor-yoʻgʻi 130 kishi Haj amalini bajargan boʻlsa, bugungi kunda har yili oʻzbekistonlik besh mingdan ziyod kishi oʻzining ezgu orzusi va musulmonlik burchini ado etmoqda. O‘sha paytlarda koʻp millionli respublikamizda atigi 30 ta masjid boʻlgan, bugun esa mamlakatimizda minglab masjidlar faoliyat yuritmoqda. Yurtimizning barcha hududlarida tarixiy islom yodgorliklari, muqaddas qadamjolar qayta tiklandi. Ularning aksariyatini siz, aziz mehmonlarimiz O‘zbekistonga tashrifingiz davomida ziyorat qilish imkoniga ega boʻlasiz.
Muqaddas dinimiz bundan buyon ham xalqimizni birlashtirib, millati va tilidan qat’i nazar, ma’naviy poklanish, odamlarni tinchlik, ezgulik, bagʻrikenglik, oʻzaro hurmat va totuvlikka undaydigan, oʻrnini hech narsa bosa olmaydigan vosita boʻlib xizmat qilishi shubhasizdir.
Hurmatli sessiya qatnashchilari!
O‘zbekistonda mustaqil va kuchli davlat qurishdan asosiy maqsad inson, uning huquq va erkinliklari oliy qadriyat hisoblanadigan va hurmat qilinadigan adolatli jamiyat barpo etishdir. Ayni vaqtda musulmon olami va jahon hamjamiyatidagi munosib oʻrnimizni yanada mustahkamlashdir.
Bu, avvalambor, ta’lim va ma’rifat tizimini takomillashtirish, mamlakatimiz kelajagi boʻlgan yoshlarni zamonaviy bilim olishga yoʻnaltirish, barkamol shaxsni tarbiyalash bilan bogʻliq ekanini biz yaxshi anglaymiz. 1997-yilda qabul qilingan Kadrlar tayyorlash milliy dasturi va boshqa davlat dasturlarining hayotga tatbiq etilishi samarasida mazkur soha tubdan isloh qilindi, zamonaviy uzluksiz ta’lim-tarbiya tizimi yaratildi.
Bugun barcha oʻgʻil-qizlarimiz oʻn ikki yillik bepul majburiy ta’lim bilan qamrab olingan. Ular 10 mingta rekonstruksiya qilingan yoki qayta qurilgan keng va yorugʻ maktablar, 1,5 mingta akademik litsey va kasb-hunar kollejlarida bilim olmoqda. Qariyb 300 ta musiqa va san’at maktabi, 2 ming 200 dan ortiq sport obyekti bolalarimiz ixtiyorida.
Istiqlol yillarida mamlakatimizda oliy oʻquv yurtlari soni 2,5 barobar koʻpaydi. Bugungi kunda oliy oʻquv yurtlarimizda 230 mingdan ziyod talaba bilim olmoqda. O‘zbekistonda yettita xorijiy yetakchi oliy oʻquv yurtining filiallari faoliyat koʻrsatmoqda. Iste’dodli yoshlarimizning minglab vakillari dunyoning nufuzli universitetlarida tahsil olmoqda.
Mamlakatimizda davlat byudjetining yalpi ichki mahsulotga nisbatan 7 foizi ta’lim-tarbiya sohasiga yoʻnaltirilmoqda.
Mustaqillikning dastlabki yillaridan boshlab yurtimizda yoshlar haqida e’tibor va gʻamxoʻrlik koʻrsatishga davlat siyosatining eng asosiy va ustuvor yoʻnalishlaridan biri sifatida qarab kelinmoqda. Chunki yoshlar – bizning kelajagimiz. Bu sohadagi davlat siyosatini yanada chuqurlashtirish uchun yaqinda O‘zbekiston Respublikasining “Yoshlarga oid davlat siyosati toʻgʻrisida”gi qonuni yangi tahrirda qabul qilindi.
Bularning barchasi bugungi kunda oʻz samarasini bermoqda. Yoshlarimiz biznes, ilm-fan, madaniyat, san’at, adabiyot va sport sohalarida olamshumul muvaffaqiyatlarga erishmoqda. Bu mamlakatimiz istiqboliga, buyuk ajdodlarimiz boshlagan ezgu ishlarni kelajak avlodlar munosib davom ettirishiga katta ishonch bagʻishlaydi.
Xonimlar va janoblar!
Biz bugun insoniyat taraqqiyotining, ta’bir joiz boʻlsa, keskin burilishlar roʻy berayotgan tarixiy bosqichida yashamoqdamiz.
Keyingi yillarda Yer yuzida keskin geosiyosiy oʻzgarishlar roʻy berdi, xalqaro miqyosda xavfsizlik va barqarorlik tizimi izdan chiqmoqda. Globallashuv jarayonining tobora shiddatli tus olishi nafaqat insoniyat imkoniyatlarini kengaytirmoqda, balki ziddiyatlarning keskinlashuvi, rivojlangan va qoloq davlatlar oʻrtasidagi tafovutning oʻsishiga olib kelmoqda. Buning oqibatida tinchlik va barqarorlikka raxna solayotgan, mohiyati va koʻlamiga koʻra transmilliy xususiyatga ega turli xatti-harakatlar sodir etilmoqda.
Boshpanasiz qolib, oʻzga yurtlarda sarson-sargardon yurgan odamlar ogʻir musibatlarni boshdan kechirmoqda, qurolli qarama-qarshiliklar va terrorizm oqibatida gunohsiz bolalar, keksalar, xotin-qizlar halok boʻlayotir. Oxiri koʻrinmaydigan urushlar tufayli koʻplab mamlakatlar vayronaga aylanmoqda.
Bunday sharoitda Islom hamkorlik tashkilotiga a’zo davlatlarni musulmon olamida tinchlik va xavfsizlikni mustahkamlash va barqaror rivojlanish yoʻlida birlashtirish, oʻzaro hamkorlikning ishonchli mexanizmlarini, a’zo mamlakatlarning dolzarb masalalar yuzasidan muloqot qilishi uchun oʻziga xos maydon yaratishga xizmat qiladigan Islom hamkorlik tashkilotining roli va mas’uliyati yanada ortmoqda.
Tashkilot mustahkam barqarorlik va xavfsizlikka iqtisodiy taraqqiyotsiz, ijtimoiy xususiyatga ega muammolarni hal etmasdan erishib boʻlmasligini tushungan holda faoliyat yuritayotganini biz yuqori baholaymiz. Islom hamkorlik tashkilotining faoliyat koʻlamini yanada kengaytirish zarurati yuzaga kelmoqda.
Bu borada mamlakatlar va xalqlar oʻrtasida turli darajadagi muloqotlarni kengaytirish, nafaqat hukumatlar, balki parlamentlar, ilm-fan va madaniyat namoyandalari, jamoatchilik vakillari oʻrtasida tizimli aloqalarni yoʻlga qoʻyish muhim oʻrin tutishi zarur. Aynan mana shu maqsadlar Islom hamkorlik tashkiloti doirasida koʻp tomonlama hamkorlikni kuchaytirishi mumkin.
O‘zbekiston Respublikasi Islom hamkorlik tashkiloti Tashqi ishlar vazirlari kengashining raisi sifatida tashkilot salohiyatini yanada kuchaytirish va ezgu maqsadlarga erishishda oʻz hissasini qoʻshish uchun barcha imkoniyatlarini ishga soladi.
O‘zbekiston Kengashga raisligi davrida musulmon davlatlarining samarali va nufuzli forumi sifatida tashkilot rolini mustahkamlashga harakat qiladi.
O‘zbekistonning raisligida oʻtayotgan ushbu anjumanning «Ta’lim va ma’rifat – tinchlik va bunyodkorlik sari yoʻl» shiori bizning ustuvor yoʻnalishlarimizni aniq ifoda etadi. Ularning eng muhimlari quyidagilardan iborat:
Birinchi. Aholi hayot darajasi va sifati koʻp jihatdan mamlakat raqobatdoshligining asosiy koʻrsatkichiga aylangan bugungi sharoitda taraqqiyotning muhim omili sifatida ta’limning roli ortib bormoqda. Hozirgi paytda jamiyat va sivilizatsiyalar avvalo ijtimoiy qadriyatlar va ta’lim tizimlari bilan raqobatlashmoqda.
Shu nuqtai nazardan, buyuk ajdodlarimiz boʻlgan islom olamining mutafakkirlari asarlarini, ularning butunjahon sivilizatsiyasi rivojiga qoʻshgan bebaho hissasini chuqur oʻrganish, teran anglash va keng ommalashtirish alohida ahamiyatga egadir.
Bu masala yoshlarda ilm-fanga va ta’lim olishga intilish tuygʻusini kuchaytirish, barcha jamiyatlarda islom qadriyatlari va madaniyatini toʻgʻri anglash hamda qabul qilish, dunyoning barcha xalqlariga Islom dinining haqiqiy mazmun-mohiyatini yetkazish uchun muhimdir. Shuningdek, bugungi kunda xalqaro miqyosda konfessiyalar, millatlar va madaniyatlararo muloqotni yoʻlga qoʻyish, tinchlik va totuvlikka erishishda ham muhim ahamiyat kasb etadi.
Ikkinchi. Barqaror ijtimoiy-iqtisodiy taraqqiyotni innovatsion rivojlanishsiz, keng koʻlamli ilmiy-texnik kooperatsiyasiz va yangi texnologiyalar, ilm-fan va texnika yutuqlarini joriy etmasdan tasavvur qilib boʻlmaydi.
Aynan shuning uchun ilm-fan va texnikani yanada rivojlantirish, Islom hamkorlik tashkilotiga a’zo davlatlarning intellektual salohiyatini mustahkamlash tashkilotimiz faoliyatida muhim oʻrin egallashi lozim, deb hisoblaymiz.
O‘zbekiston Islom hamkorlik tashkiloti doirasida hamkor mamlakatlar bilan ilmiy-texnologik almashishni faollashtirish, turli ilm-fan sohalarida qoʻshma tadqiqotlar oʻtkazishni taklif etadi.
Shubhasiz, tashkilotga a’zo mamlakatlarning hamkorligini Islom taraqqiyot banki faoliyatisiz tasavvur qilish qiyin.
Fursatdan foydalanib, 2016-yil 1-oktabrdan e’tiboran Islom taraqqiyot bankining prezidenti etib saylangan Bandar Hajar Janobi oliylarini qutlashdan mamnunman.
Uchinchi. Xavfsizlik muammosi oʻta keskin va fojiali tus olayotgani barchamizni tashvishga solayotganini ta’kidlamoqchimiz.
Islom hamkorlik tashkilotiga a’zo davlatlarning birdamligini ta’minlash, ular oʻrtasidagi ziddiyatlarga barham berish, urushlar, terrorizm va ekstremizmga qarshi kurashishda sa’y-harakatlarni birlashtirish tobora avj olayotgan qarama-qarshiliklarni bartaraf etish, tinchlik va barqarorlikka tahdid solayotgan xavflarga qarshi kurashishda muhim ahamiyat kasb etadi.
Ayniqsa, mavjud yoki yuzaga kelayotgan ziddiyat va toʻqnashuvlarni tinch yoʻl bilan, muzokaralar, xalqaro huquqning umume’tirof etilgan prinsip va normalari asosida siyosiy-diplomatik hamda xalqaro-huquqiy mexanizmlardan foydalangan holda hal etishga erishish eng muhim vazifadir.
Toʻrtinchi. Islom olami ulkan iqtisodiy, investitsion salohiyat, energetika resurslariga ega. Ulardan toʻgʻri foydalanish, Islom hamkorlik tashkilotiga a’zo davlatlarning xalqaro savdo-iqtisodiy, moliyaviy, investitsion hamkorligini kengaytirish, mamlakatlarimizni birlashtiradigan transport yoʻllarini tashkil etish yuksak iqtisodiy taraqqiyot koʻrsatkichlariga erishish imkonini beradi va bu pirovard natijada boshqa barcha sohalarning rivojlanishida asos boʻlib xizmat qiladi.
Shu munosabat bilan bu borada Islom hamkorlik tashkiloti doirasida, shuningdek, Islom hamkorlik tashkiloti hududidagi davlatlarning dunyoning yetakchi mamlakatlari bilan hamkorlik mexanizmlarini takomillashtirish alohida ahamiyatga egadir.
Beshinchi. Ushbu qulay fursatdan foydalanib hamda mamlakatimizning Islom hamkorlik tashkilotidagi raislik davri uchun taklif etilayotgan ustuvor maqsadlardan birining ijrosi kontekstida davlatimizning ayrim tashabbuslarini e’lon qilmoqchiman.
Birinchi tashabbusning mohiyati nafaqat islom madaniyati, balki umumbashariy sivilizatsiyaga benazir hissa qoʻshgan buyuk ajdodlarimizning koʻp qirrali diniy-ma’naviy merosini oʻrganishga ixtisoslashgan xalqaro ilmiy tadqiqotlar markazini tashkil etishdan iborat.
Bunday markazning Samarqanddagi Imom Buxoriy yodgorlik majmui qoshida yaratilishi mantiqiy ish boʻlur edi. Buni bir qator qulay omillar taqozo etmoqda:
birinchidan, Samarqandning musulmon madaniyati durdonalaridan biri ekanligi bilan bogʻliq dunyo sivilizatsiyasidagi mumtoz oʻrni;
ikkinchidan, eng buyuk musulmon mutafakkirlaridan biri, barcha muhaddislar peshvosi Imom Buxoriyning tabarruk maqbarasi joylashgan ushbu mintaqaga xos boʻlgan alohida ma’naviy-ruhiy muhit.
Taklif etilayotgan tadqiqot markazi Islom hamkorlik tashkiloti homiyligida «Samarqanddagi Imom Buxoriy xalqaro tadqiqotlar markazi» degan ulugʻvor va ramziy nomga ega boʻlishi mumkin boʻlur edi.
Umid qilamizki, bizning ushbu tashabbusimizni Islom hamkorlik tashkilotining Bosh kotibi Iyad Madaniy Janobi oliylari qoʻllab-quvvatlaydilar va bu loyihani amalga oshirishda kerakli koʻmakni beradilar.
O‘zbekistonning yana bir tashabbusi – Ta’lim, fan va madaniyat masalalari boʻyicha islom tashkilotining maxsus kafedrasini Toshkent islom universiteti tarkibida tashkil etish bilan bogʻliqdir.
Yangi kafedra faoliyatining asosiy yoʻnalishini musulmon dunyosidagi ta’lim, ilm-fan va madaniyat tarixi hamda ularning hozirgi holatini oʻrganish va ular haqida talabalarga chuqurlashtirilgan maxsus kurslarni oʻqish tashkil etishi mumkin boʻlur edi.
Hurmatli doʻstlar!
Mazkur anjumanimiz va sizlarning O‘zbekistonga ushbu tashrifingiz davomida Vatanimizning boy tarixiy va madaniy merosi bilan tanishishingiz turizm, gumanitar, ilmiy va boshqa sohalardagi aloqalarimizni yanada mustahkamlashga xizmat qiladi, degan umiddamiz.
Bu borada biz oʻz tomonimizdan tashkilotga a’zo mamlakatlarning turistlari va vakillarini diyorimizga kelib-ketishi bilan bogʻliq rasmiyatchiliklarni soddalashtirishga qaratilgan chora-tadbirlarni koʻramiz.
Oltinchi. Ommaviy qirgʻin qurolini tarqatmaslik muammosi bugungi kunda eng keskin masalalardan biri boʻlib qolmoqda. O‘zbekiston 1993-yildayoq Markaziy Osiyoda yadro qurolidan xoli hududni tashkil etish tashabbusini ilgari surgan. Mazkur tashabbus O‘zbekiston va qoʻshni davlatlar tomonidan 2006-yilda imzolangan Markaziy Osiyoda yadro qurolidan xoli hudud toʻgʻrisidagi shartnoma, shuningdek, BMT Xavfsizlik kengashining doimiy beshta a’zosi 2014-yilda imzolagan Kafolatlar toʻgʻrisidagi protokolda oʻzining amaliy ifodasini topgan.
O‘zbekiston yadro qurolidan xoli hududlar koʻlamini izchil kengaytirish tarafdori va Yaqin Sharqda ham yadro qurolidan xoli hududni tashkil etish gʻoyasini qoʻllab-quvvatlaydi.
O‘zbekiston tashkilotga a’zo mamlakatlar va, umuman, musulmon olami xavfsiz va farovon davlatlarga aylanishiga ishonadi.
Muhtaram sessiya qatnashchilari!
Islom hamkorlik tashkiloti Tashqi ishlar vazirlari kengashining 43-sessiyasi xalqaro maydonda tashkilotimiz salohiyatini yanada mustahkamlash va uning obroʻsini oshirish, oldimizda turgan umumiy vazifalarni samarali hal etishga xizmat qilishiga ishonaman.
Soʻzimni yakunlar ekanman, sizlarni Sharq durdonalaridan biri boʻlgan Samarqandga taklif etishdan mamnunman. Samarqandda bebaho tarixiy-madaniy obyektlarni oʻz koʻzingiz bilan koʻrish, xalqimiz hayoti, maktab, akademik litsey va kasb-hunar kollejlarimiz, oliy oʻquv yurtlarimiz faoliyati bilan bevosita tanishishingiz mumkin.
Islom hamkorlik tashkiloti Tashqi ishlar vazirlari kengashining 43-sessiyasi ishiga muvaffaqiyat tilayman.
E’tiboringiz uchun tashakkur.